Groot kans op reën in Wes- en Oos-Kaap | Netwerk24
REGSTREEKS: SA t. Indië (SA: 10/2)
Groot kans op reën in Wes- en Oos-Kaap
Deur Malherbe Nienaber 17 Januarie 2019 17:33
Vrydag word ’n 60%-kans op reën oor groot dele van die Suidwes-Kaap verwag, met nog reën teen Saterdag in die Suid- en die Oos-Kaap. Foto: Jaco Marais
’n Groot kans op reën word vir Vrydag oor die grootste deel van die Wes-Kaap voorspel, wat tot Saterdag in die Oos-Kaap sal voortduur.
Die Suid-Afrikaanse Weerdiens verwag ’n 60%-kans op reën die middag in Kaapstad, die Paarl, Hermanus en Grabouw, sowel as ’n 60%-kans op reënbuie in Plettenbergbaai.
Temperature van onder 30 °C word vir die grootste deel van die Wes-Kaap voorspel, met ’n suidwestewind van tot 30 km/h.
Mis word die oggend aan die Weskus en oor die Suidwes-Kaap verwag en bewolkte weer oor die Suid-Kaap.
Vir Clanwilliam, Redelinghuys, Langebaan, Malmesbury, Kaap Agulhas, Riversdal, Mosselbaai, George en Oudtshoorn is daar ’n 30%-kans op reën.
In die Oos-Kaap word gedeeltelik bewolkte tot sonnige weer Vrydagoggend verwag, met ’n 30%-kans op reën teen die middag in Port Elizabeth, Uitenhage, Port Alfred, Oos-Londen, Grahamstad, Bhisho, Fort Beaufort en Mthatha. Daar is ook ’n 60%-kans op reënbuie in Joubertina.
In Port Elizabeth word ’n suidwestewind van tot 50 km/h verwag, met ’n windspoed van tot 40 km/h in Uitenhage en Port Alfred.
In Queenstown kan die kwik tot 37 °C styg, met 36 °C in Mthatha.
Sonnige weer word Saterdag oor die grootste deel van die Wes-Kaap verwag, met ’n 30%-kans op reën in Riversdal, Mosselbaai, George en Plettenbergbaai.
In die Oos-Kaap is daar ’n 30%-kans op reën met ’n suidelike tot suidwestewind van 30 km/h tot 40 km/h.
Daar is ’n 30%-kans op reën in Port Elizabeth, Uitenhage, Port Alfred, Oos-Londen, Port St. Johns, Joubertina, Graaff-Reinet, Grahamstad, Bhisho, Fort Beaufort, Mthatha, Cradock en Queenstown.
¦ Die Weerdiens het Donderdag teen 08:00 reënval van 3 mm in Knysna en George vir die voorafgaande 24 uur gemeet.
In die Oos-Kaap is 12 mm op Koffiebaai gemeet, met 10 mm in Oos-Londen, 7 mm in Port St. Johns, 4 mm in Patensie, 2 mm in Port Alfred en Tsitsikamma en 1 mm in Bisho en Grahamstad.
Meer oor: Wes-Kaap | Oos-Kaap | Reën | Weer | Weervoorspelling
Dis moeilikheid, sê voorspeller oor reën wat wegbly
Einde van hittegolf dalk in sig met reën op pad
Droogte: Damvlakte eerder as diepte